هرم منقرع

هرم من كاو رع هو تالت و اصغر اهرامات الجيزه المشهوره و موجود على هضبة الجيزة في الضواحي الجنوبية الغربية من القاهرة جنب هرمين ابوه وجده ( هرم خوفو , هرم خفرع), بيعتقد ان الهرم ده اتبنى عشان يكون قبر الفرعون من كاو رع, واحد من فراعنه الاسره الرابعه بعد ما مسك الحكم بعد ابوه خفرع. حجمه و عملية البناء كان ارتفاع هرم من كاو رع الأصلي 65.5 متر (حوالي 215 قدم) و كان أصغر الأهرامات التلاتة الرئيسيين اللي في مقبرة الجيزة. دلوقتي ارتفاع الهرم بقى 61 متر (حوالي 204 قدم) و قاعدته حوالي 108.5 متر (حوالي 356 قدم) و بزاوية انحدار تقدر بحوالي 51° 20′ 25″ (51 درجة و 20 دقيقة و 25 ثانية), و اتبنى الهرم من الحجر الجيري و الجرانيت. أول 16 درجة من الهرم كانوا مصنوعين من حجر الجرانيت الأحمر اما الجزء اللي فوق فكان متغطي بطبقة معموله من حجر طرة الجيري. في الهرم حتت معينة مكتملتش فعشان كدة في المناطق دي حجر الجرانيت لسة مكانش اتسنفر و كان خشن, مشاريع مش مكتملة زي الهرم ده ساعد علماء الأثار في انهم يعرفوا ازاي الأهرامات و المعابد كانت بتتبني. جنوب الهرم في تلت اهرامات صغيرة, كل واحد معاه معبد و ليها بنية داخلية فرعية, و في اقصى الجنوب بيقع اكبر الأهرامات الصغيرة دي و كان مبني من الجرانيت و بيعتبر هو الهرم المكتمل اللي فيهم نظراً لوجود "هريم" (تصغير من هرم) مصنوع من الحجر الجيري و هو الجزء اللي بيتحط فوق الهرم بعد ما بيخلص البنا بتاعه. بينما الهرمين الصغيرين التانيين ماكنش اكتمل البنا بتاعهم.